ጃሬድ ኩሽነር ከሩስያ ባለስልጣናት ጋር በምስጢር መወያያታቸውን የሚገልፁ መረጃዎች እየወጡ ነው
የፕሬዚዳንት ትራምፕ አማች ጃሬድ ኩሽነር ፕሬዚዳንት ትራምፕና የሩስያ አቻቸው በምስጢር የሚገናኙበትን መንገድ ለማመቻቸት ጥረት ማድረጋቸውን የሚያመለክቱ መረጃዎች  እየወጡ መሆኑ ተገለጸ  ፡፡ፕሬዚዳንት ዶናልድ ትራምፕ በሳዑዲ አረቢያ የጀመሩትን ይፋዊ ጉብኝት በጣሊያኗ ሲሲሊ ከተማ ለሁለት ቀናት የተካሄደውን የቡድን ሰባት አገራት ስብሰባን ተካፍለው ወደ አገራቸው ተመልሰዋል፡፡የአሜሪካን የፌዴራል ምርመራ ቢሮን ትኩረት የሳቡት የዶናልድ ትራምፕ አማች  ጃሬድ ኩሽነር  በፕሬዚዳንታዊ  በምርጫ ቅስቀሳ ወቅት  ከሩሲያ  ጋር  ሚስጢራዊ  ግንኙነት እንዲፈጠር ረድተዋል የሚለው  መረጃ ከወጣ በኋላ ሰሞኑን ጋዜጠኞች በጥያቄ ሲያዋክቧቸው ተስተውሏል፡፡ፕሬዚዳንት ትራምፕ መልስ ከመስጠት ዝምታን መርጠው ወደ ተዘጋጀላቸው ተሸከርካሪ አምርተዋል፡፡የዶናልድ ትራምፕ አማችና ከፍተኛ አማካሪ ጃሬድ ኩሽነር ከአሜሪካ ምርጫ ጋር በተያያዘ የሩስያ ጣልቃ ገብነትን በተመለከተ በቂ መረጃዎች አሏቸው በሚል በኤ ፍቢ አይ ተፈላጊ ሰው ሆነዋል፡፡  ሮይተርስ በኩሽነርና ሩስያ ግንኙነት ዙርያ ማንነታቸው እንዳይገለፅ የፈለጉ ሰባት የቀድሞና የአሁን የአሜሪካ ባለስልጣናትን በማናገር አዳዲስ መረጃዎችን ይዞ ወጥቷል፡፡በዚህም መሰረት ኩሽነር በአሜሪካ የሩስያ አምባሳደር ከሆኑት ሰርጌ ኪስላክ ጋር ከምርጫው በፊትና በኋላ ቢያንስ ሶስት ጊዜ ምስጢራዊ ግንኙነት አድርገዋል ተብሏል፡፡በተጠናቀቀው የፈረንጆቹ ዓመት  ህዳርና  በሚያዚያ ወር ላይ ኩሽነር ከአምባሳደሩ ጋር ሁለት የስልክ ልውውጦችን ማድረጋቸውም ነው የተመለከተው፡፡   የኩሽነር ጠበቃ ጃሚ ጎርሊክ ኩሽነር ደንበኛቸው በተጠቀሱት ወራት ውስጥ በሺዎች የሚቆጠሩ የስልክ ልውውጦችን ማድረጋቸውን ጠቁመው ከሩስያው አምባሳደር ጋር ያደረጉትን የስልክ ልውውጥ አያስታውሱም ብለዋል፡፡እኤአ በታህሳስ 2016 በዋሽንግተን በተካሄደው የትራምፕ የምረጡኝ ቅስቀሳ ላይ አምባሳደር ኪስላክና ኩሽነር የመገኘት ሚስጥር የሁለቱን ግንኙነት የሚሳይ ነው የሚሉ አሉ፡፡የምርጫውን ውጤት ተከትሎ ኪስላክና ኩሽነር ፕሬዚዳንት ትራምፕና የሩስያው አቻቸው ቭላድሚር ፑቲን በምስጢር ሊገናኙ በሚችሉበት መንገድ ዙርያ ምክክር ማድረጋቸውም ተገልጿል፡፡ ኩሽነር ከሌሎች የሩስያ ባለስልጣናት ጋርም ግንኙነት ሳይፈጥሩ አልቀረም እየተባለ ነው፡፡የቀድሞው የአሜሪካ ማዕከላዊ የስለላ ድርጅት ሲአይኤ ዳይሬክተር ጆን በርናን ሩስያ በአሜሪካ ምርጫ ላይ ጣልቃ መግባቷን መገልፃቸውና ፕሬዚዳንት ትራምፕ የፌዴራሉን የምርመራ ቢሮ ዋና ዳይሬክተር ጀምስ ኮሊን ከሥራ መሰናበታቸው ጉዳዩን አሳሳቢ አድርጎታል፡፡በኮምፒውተር ምንተፋ፣በፈጠራ ወሬና በሀሰት ፕሮፓጋንዳን ፕሬዚዳንት ትራምፕ የዲሞክራክ ፓርቲ ተቀናቃኛቸውን ሂላሪ ክሊንተንን እንዲያሸንፉ ሩስያ ብርቱ ጥረትና ትግል አድርጋለች በሚል በአሜሪካ ክፉኛ ትከሰሳለች፡፡